OBH 4096/1997.
Az állampolgári jogok országgyűlési biztosának jelentése
Ügyintéző: dr. Kardos Gábor

Az eljárás megindulása:

	Panaszos, aki gyermekeit egyedül nevelő vak édesanya, beadványában azt sérelmezte, hogy - családi körülményeiből, illetve látássérült állapotából származó - halmozottan hátrányos helyzetét a családi pótlék megállapítása során a vonatkozó jogi szabályozás nem veszi figyelembe. Panaszos kifogásolta, hogy mind a vak, mind a gyermekét egyedül nevelő szülő emelt szintű családi pótlékra jogosult, azonban az a szülő, akinél mindkét körülmény fennáll csak egyik jogcímen kaphat emelt szintű ellátást.

A vizsgált alkotmányos jogok:

	Alkotmány 70/A. § (1): "A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül."
	Alkotmány 70/E. §. (1): "A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak."

Az alkalmazott jogszabályok

A családi pótlékról és a családok támogatásáról szóló 1990. évi XXV. törvény végrehajtásáról szóló 68/1995. (VI.17.) Korm. rendelet

	12. § (3): "Egyedülállónak kell tekinteni azokat a házastársakat is, akik vakok személyi járadékában részesülnek vagy arra jogosultak."

A vizsgálat megállapításai:

	Az Alkotmánybíróság 1/1995. (II.8.) AB határozatában (ABK 1995. 2, 33.) rámutatott arra, hogy amennyiben "az állam a különböző helyzetek között - azzal, hogy az azokban rejlő lényeges különbözőségeket figyelmen kívül hagyja - egyenlőtlen elbánást eredményező módon azonosságot állapít meg, az személyek közötti tilos megkülönböztetést eredményez".

	Az Alkotmánybíróság hivatkozott rendelkezésére figyelemmel lényegesen "különböző élethelyzetnek" tekinthető, ha gyermekeit egy egyedülálló látó vagy egy egyedülálló vak szülő neveli. Ezért a családi pótlék megállapításának jogi szabályozása, amely a halmozottan hátrányos élethelyzeteket nem veszi figyelembe, az Alkotmány 70/A. §-ában biztosított diszkrimináció mentes elbánáshoz, valamint az Alkotmány 70/E §-a szerinti szociális biztonsághoz való jogokkal összefüggésben eredményez alkotmányos visszásságot.

Ajánlás:

	A vizsgálatom során megállapított alkotmányos visszásság megszüntetésére ajánlást teszek a miniszterelnöknek arra, hogy kezdeményezze a 68/1995. (VI.17.) Korm. rendelet 12. § (3) bekezdésének módosítását annak érdekében, hogy a halmozottan hátrányos helyzetben lévő jogosultakat megillető családi pótlék összege a - hátrányos helyzetek halmozódásából eredő - különbözőség figyelembevételével kerüljön megállapításra.

Budapest, 1998. október 10.

Gönczöl Katalin